**ОТЧЕТЕН ДОКЛАД**

**НА НАСТОЯТЕЛСТВОТО ПРИ**

**НЧ “Михал Захариев- 1909“ за 2021 год.**

 “Най- голямото богатство, това са човешките взимоотношения.“ Този цитат от известния френски писател и авиатор Антоан дьо Сент Екзюпери се превърна в мото за работата на НЧ “Михал Захариев- 1909“ през 2021 година.С благодарност се обръщаме към Стойна Събева и Величка Власакиева, които с активната си работа и интересни предложения допринесоха за разширяване дейността на читалището. Благодарност дължим и на нашите спонсори: фирма „Манолина“ с управител Александър Иванов, фирма „Синята акация“ с управител Славка Киркова, фирма “М.Н.Н“ с управител Николай Радевски. Особено голям принос за по- високите резултати през отчетния период имат доброволните сътрудници Карина Азизян, Стефан Димитров и Мария Николова, учители в Основно училище “Георги Бенковски“. За обогатяване на библиотечния особена заслуга има семейство Дарина и Андрей Яневи от София.

 За съжаление развитието на пандемията отново беше определящият фактор при масовостта на инициативите.

За отчетния период са проведени общо четири заседания на читалищното настоятелство.

След задълбочено проучване и анализ на досегашните изяви и проявени интереси отстрана на читалищни членове бяха подготвени индивидуални писмени покани за участие в ралични дейности. Читалищното настоятелство възнамерява да задълбочи тази практика, за да даде възможност за изява на целия читалищен състав, да привлече нови членове и да превърне читалището в средище за образователна, развлекателна и социализираща дейност и привлекателен център за цялото население на село Манолово.

На 21. януари най- младата баба сред читалищните дейци получи поздравления за Бабинден, който се отбелязва в деня на родилната помощ.

 Една от задачите на читалището е да поддържа и утвърждава традициите на българския народ в цялото му културно многообразие. Така за празника „Трифон Зарезан“ на първи февруари група от дванадесет човека изпълни ритуала по подрязване на лозята. За съжаление намалява броят на обработваемите от отделни частни стопани лозя, тъй като регионът се преорентира към отглеждане на етерични култури, развиване на овощарство и животновъдство.

 За да утвърдим и разширим наложилата се от 2020 година “Работилница на Баба Марта“ през 2021 година по предложение на секретаря на читалището мартениците изработиха читалищни дейци съвместно с ученици от основно училище “Георги Бенковски“ под ръководството на учителката Мария Николова. Най- интересните мартеници представихме в изложба, която остана за разглеждане от жителите на село Манолово до 15.март. На първи март баба Марта и нейната другарка, Стойна Събева, се пребориха със студения вятър и закичиха всички ученици и децата от детската градина, които пък ги зарадваха с весели песнички.

 По традиция честваме първи март като Ден на самодееца. Почерпка бе организирана само за най- активните самодейци, тъй като през 2021 година пандемичната ситуация не позволяваше събирането на големи групи от хора. Затова читалищното настоятелство подготви и изпрати специални поздравителни картички до всички самодейци.

 В селото през последните години е прекъсната традицията за организиране и провеждане на поздравителен концерт по повод Националния празник на Република България. Тъй като възстановяването на един такъв концерт е свързано с по- специална подготовка и съобразно актуалната ситуация с COVID 19 по решение на читалищното настоятелство празникът бе отбелязан с изложба на един талантлив млад човек. Яким Якимов предостави за изложбата свои картини и предмети, изработени с техниката декупаж и други интересни техники.

На международния ден на жената, който в България се празнува от 1914 г. и който през 1977 г. ООН провъзгласява за Ден за защита на правата на жените и световния мир членове на читалището бяха поканени на организираната съвместно с кметство Манолово и Пенсионерски клуб „Роза-2004“ празнична трапеза. Дейността на читалището не може да бъде изолирана и си сътрудничим с ОУ „Георги Бенковски“, Целодневна детска градина „Еделвайс“, кметство Манолово и „Пенсионерски клуб Роза -2004“. Като пример ще посоча осмомартенското тържество с изложба на ръкоделия.

Програмата по традиционното честване на Заговезни включи изпълнение на ритуала „Сватба“ с песен от членове на Пенсионерки клуб „Роза-2004“ и танц на кукери при читалище “Кирил и Методий -1896“ село Александрово и читалище “Михал Захариев -1909“ село Манолово. Втората част на кукерските игри се състоя в село Александрово.

За пролетния момински обичай Лазаруване обикаляха от къща на къща група малки момичета, нагиздени със свежи пролетни цветя и пъстри лазарски премени, пеещи песни за плодородие, сила, хубост, богатство, късмет и здраве.

За Деня на българската просвета и култура и **на славянската писменост** учениците от основно училище “Георги Бенковски“ ни очароваха с прекрасните си изпълнения на звънлив български език. Голяма група членове на читалищната общност присъства като публика и заедно с жители на селото аплодира талантливите изпълнители.

На 12. юни читалището беше поканено да участва в ежегодния общински празник “Селски дворове“ под мотото “Произлезли от хляба“. В духа на сътрудничество с другите организации подготвихме писмена покана до председателя на пенсионерски клуб “Роза-2004“ за съвместно участие в празника. Освен представяне на различни видове пити, баници, лучник, кексове, сладки, мекици, овче кисело мляко от овцефермата на Александър Иванов, пресни череши от овощната градина на Николай Радевски подгогвихме и малка изложба на билките и цветята, които отглеждаме в маноловските дворове. С особено усърдие изработихме етикетите към отделните изделия. Вторият етап на “Селски дворове“ се проведе на 02. юли като екскурзия за изявилите се на 12. юни. Пътуването беше финансирано от община Павел баня. Групата от Манолово се спря на маршрут Трявна, Етъра, връх Шипка и манастира в град Шипка. В приятната компания на самодейците от Осетеново посетихме избраните от нас забележителности и изпрекарахме един прекрасен ден.

В Приморско от 18. до 20. юни се състоя летен фестивал, в който участвахме с кукерско сдружение “Тунджа“.

Както е известно най- добрите билки растат на Еньовден. Група от читалищни дейци и жители на Манолово проучва на 24.юни билки, които са типични за Стара планина.

Фирма“Настек“, гр. Казанлък е инсталирала своя антена на покрива на читалищната сграда и плаща съответната сума за потребление на електрическа енергия. Тъй като имаше забавяне на плащанията се натрупаха задължения, които фирмата плати в брой на две вноски: на 01.07.2021 и на 27.10.2021. Освен че бяха уточнени вэаимоотношенията и се прие график за плащанията /на всяко шестмесечие/ бе постигната и договорка с управителя на фирма “Настек“ за доставка на интернет и обслужване на инсталацията в библиотеката. Това сътрудничество ни позволи да повишим качеството на предлаганите библиотечно – информационни услуги чрез достъп до интернет. Изказваме специална благодарност на Стефан Димитров, който подари своя компютър на библиотеката и вече почти година се грижи той да функционира. Антония Самсарджиева от своя страна създаде и и заедно със Зейнеб Кенан обслужва Facebook- страница на читалището. Това позволява своевременно да информираме читалищните дейци, сътрудници и симпатизанти за актуалните събития.

Едно от направленията в работата на читалището е откриване и подпомагане на млади таланти. Това не може да се осъществи без подкрепата на семейството. Особено горди сме с изявата на дванадесетгодишния Станимир Ангелов Кръстев. “Лале ли си, зюмбюл ли си“ и “Терзелийска ръченица“ изпълнени на кавал от малкия музикант на Националния тракийски фолклорен събор “Богородична стъпка“ предизвикаха овациите на публиката. И не само. Беше му присъдена грамота и специалната награда на журито.

За втора поредна година читалището организира Празник на милосърдието. В програмата през 2021г. бяха включени: детска читалня, беседи с разглеждане на забележителности в селото и весели игри с почерпка.

За откриване на учебната 2021- 2022 година читалищното настоятелство и представител на родителите подготвиха поздравително слово до учениците и учителския колектив и подариха моливи за всички ученици. Специални подаръци бяха подготвени за първокласниците съвместно с книжарница “Гео Милев“ от Казанлък и семейство Самсарджиеви.

 На 15.09.2021г. инициативен комитет, представляващ кметство Манолово, Основно училище “Георги Бенковски“ и Народно читалище “Михал Захариев-1909“ проведе заседание за подкрепа на училищните власти при работата с родителите относно отговорностите им по ограмотяването и образованието на децата. Всички бяха единодушни, че незабавно трябва да се предприемат още по- сериозни мерки за осигуряване редовното посещение на учебните занятия, че проблемите са комплексни и решаването им налага обединяване на кметството, читалището и училището. Така беше поставено началото на проекта „Да осигурим добро бъдеще на децата на село Манолово”, базиран на Закона за предучилищното и училищното образование, Наредбата за приобщаващото образование, Декларацията на ООН за правата на детето, Директиви на ЕС.

Ежегодно 21.09. се отбелява като годишнина от смъртта на патрона на читалището Михал Захариев и се полагат цветя на гроба и паметника в ентъра на селото.

На храмовия празник на църквата „Света Петка“ и празник на село Манолово участвахме в празничната литургия.

С цел подобряване качеството на библиотечната дейност секретарят и библиотекар се включи активно в организираните от Регионална библиотека “Захари Княжевски“ обучения с ръководител Емил Гиргинов. Първото обучение се проведе от 31. май до 4.юни в село Осетеново. Дискутираха се темите: “Справки в библиотеката. Организиране и отчитане“, “Видове справочно обслужване“. С практическа насоченост беше и еднодневното обучение на 08.юни 2021г. в Павел ваня. Там обсъдихме интересни предложения за лятната работа с деца.

 И през 2021 година семейство Дарина и Андрей Яневи подариха ценни заглавия. Голяма част от дарените книги са от поредицата “Библиотека за ученика“. С част от средствата от членски внос бяха обогатихме колекцията от детски книжки с красиви илюстрации. За втора поредна година кандидатствахме за финансиране на нови книги по Програмата на Министерство на културата.

 За съжаление читалищният салон остава в окаяно състояние. Отворени сме за всякакви идеи и предложения и ще приемем с радост съдействие от всякакъв вид.

 Благодаря за вниманието!